text:
 1.8.2008
 BG
 Официален вестник на Европейския съюз
 L 205/1
 РЕГЛАМЕНТ (ЕО) No 752/2008 НА КОМИСИЯТА
 от 31 юли 2008 година
 за определяне на фиксирани стойности при внос за определяне на входната цена на някои плодове и зеленчуци
 КОМИСИЯТА НА ЕВРОПЕЙСКИТЕ ОБЩНОСТИ,
 като взе предвид Договора за създаване на Европейската общност,
 като взе предвид Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1),
 като взе предвид Регламент (ЕО) No 1580/2007 на Комисията от 21 декември 2007 г. за определяне на правила за прилагане на регламенти (ЕО) No 2200/96, (ЕО) No 2201/96 и (ЕО) No 1182/2007 на Съвета в сектора на плодовете и зеленчуците (2), и по-специално член 138, параграф 1 от него,
 като има предвид, че:
 в изпълнение на резултатите от Уругвайския кръг от многостранните търговски преговори Регламент (ЕО) No 1580/2007 посочва критерии за определяне от Комисията на фиксирани стойности при внос от трети страни за продуктите и периодите, посочени в приложение XV, част A от посочения регламент,
 ПРИЕ НАСТОЯЩИЯ РЕГЛАМЕНТ:
 Член 1
 Фиксираните стойности при внос, посочени в член 138 от Регламент (ЕО) No 1580/2007, са определени в приложението към настоящия регламент.
 Член 2
 Настоящият регламент влиза в сила на 1 август 2008 година.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 31 юли 2008 година.
 За Комисията
 Jean-Luc DEMARTY
 Генерален директор на Генерална дирекция „Земеделие и развитие на селските райони“
 (1) ОВ L 299, 16.11.2007 г., стр. 1. Регламент, последно изменен с Регламент (ЕО) No 510/2008 на Комисията (ОВ L 149, 7.6.2008 г., стр. 61).
 (2) ОВ L 350, 31.12.2007 г., стр. 1. Регламент, последно изменен с Регламент (ЕО) No 590/2008 (ОВ L 163, 24.6.2008 г., стр. 24).
 ПРИЛОЖЕНИЕ
 Фиксирани стойности при внос за определяне на входната цена на някои плодове и зеленчуци
 (EUR/100 kg)
 Код по КН
 Кодове на трети страни (1)
 Фиксирана вносна стойност
 0702 00 00
 MK
 29,6
 TR
 74,2
 XS
 27,8
 ZZ
 43,9
 0707 00 05
 TR
 106,2
 ZZ
 106,2
 0709 90 70
 TR
 98,3
 ZZ
 98,3
 0805 50 10
 AR
 83,1
 US
 47,0
 UY
 69,9
 ZA
 87,7
 ZZ
 71,9
 0806 10 10
 CL
 60,6
 EG
 134,7
 IL
 145,6
 MK
 76,7
 TR
 157,0
 ZZ
 114,9
 0808 10 80
 AR
 100,7
 BR
 102,2
 CL
 107,2
 CN
 82,9
 NZ
 121,6
 US
 100,6
 ZA
 91,1
 ZZ
 100,9
 0808 20 50
 AR
 70,7
 CL
 82,0
 TR
 155,9
 ZA
 99,6
 ZZ
 102,1
 0809 20 95
 CA
 344,6
 TR
 417,9
 US
 570,5
 ZZ
 444,3
 0809 30
 TR
 160,6
 ZZ
 160,6
 0809 40 05
 BA
 74,5
 IL
 117,7
 TR
 111,4
 XS
 62,1
 ZZ
 91,4
 (1) Номенклатура на страните, определена с Регламент (ЕО) No 1833/2006 на Комисията (ОВ L 354, 14.12.2006 г., стр. 19). Код „ZZ“ означава „друг произход“.


text:
 29.7.2015
 BG
 Официален вестник на Европейския съюз
 L 199/24
 РЕГЛАМЕНТ ЗА ИЗПЪЛНЕНИЕ (ЕС) 2015/1299 НА КОМИСИЯТА
 от 28 юли 2015 година
 за установяване на стандартни стойности при внос с цел определяне на входната цена на някои плодове и зеленчуци
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕC) No 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 (1),
 като взе предвид Регламент за изпълнение (ЕС) No 543/2011 на Комисията от 7 юни 2011 г. за определяне на подробни правила за прилагането на Регламент (ЕО) No 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
 като има предвид, че:
 (1)
 В изпълнение на резултатите от Уругвайския кръг на многостранните търговски преговори в Регламент за изпълнение (ЕС) No 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.
 (2)
 Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) No 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,
 ПРИЕ НАСТОЯЩИЯ РЕГЛАМЕНТ:
 Член 1
 Стандартните стойности при внос, посочени в член 136 от Регламент за изпълнение (ЕС) No 543/2011, са определени в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 28 юли 2015 година.
 За Комисията,
 от името на председателя,
 Jerzy PLEWA
 Генерален директор на генерална дирекция „Земеделие и развитие на селските райони“
 (1) ОВ L 347, 20.12.2013 г., стр. 671.
 (2) ОВ L 157, 15.6.2011 г., стр. 1.
 ПРИЛОЖЕНИЕ
 Стандартни стойности при внос за определяне на входната цена на някои плодове и зеленчуци
 (EUR/100 kg)
 Код по КН
 Код на третa държавa (1)
 Стандартна стойност при внос
 0702 00 00
 MA
 160,9
 MK
 26,3
 ZZ
 93,6
 0709 93 10
 TR
 118,4
 ZZ
 118,4
 0805 50 10
 AR
 121,6
 UY
 142,0
 ZA
 129,0
 ZZ
 130,9
 0806 10 10
 EG
 280,5
 MA
 227,1
 TN
 185,1
 TR
 158,2
 US
 286,0
 ZA
 115,6
 ZZ
 208,8
 0808 10 80
 AR
 127,0
 BR
 94,6
 CL
 136,4
 NZ
 132,6
 US
 116,2
 UY
 170,5
 ZA
 129,6
 ZZ
 129,6
 0808 30 90
 AR
 255,7
 CL
 196,1
 NZ
 153,0
 ZA
 128,8
 ZZ
 183,4
 0809 10 00
 TR
 233,0
 ZZ
 233,0
 0809 29 00
 TR
 246,2
 US
 487,6
 ZZ
 366,9
 0809 30 10, 0809 30 90
 MK
 70,6
 TR
 176,8
 ZZ
 123,7
 0809 40 05
 BA
 57,2
 IL
 124,7
 XS
 66,1
 ZZ

type: legislation

jurisdiction: EU


text:
 27.7.2021
 BG
 Официален вестник на Европейския съюз
 L 267/12
 РЕГЛАМЕНТ ЗА ИЗПЪЛНЕНИЕ (ЕС) 2021/1218 НА КОМИСИЯТА
 от 26 юли 2021 година
 за изменение на Регламент за изпълнение (ЕС) No 79/2012 по отношение на съхранението на информацията за освободения от ДДС внос съгласно „режима при внос“ и автоматизирания достъп до тази информация
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 904/2010 на Съвета от 7 октомври 2010 г. относно административното сътрудничество и борбата с измамите в областта на данъка върху добавената стойност (1), и по-специално член 17, параграф 2 от него,
 като има предвид, че:
 (1)
 Член 17, параграф 1, буква д) от Регламент (ЕС) No 904/2010, вмъкнат с Регламент (ЕС) 2017/2454 на Съвета (2), беше въведен с цел да се позволи обмен на информация между държавите членки по отношение на режима при внос, предвиден в дял XII, глава 6, раздел 4 от Директива 2006/112/ЕО на Съвета (3), който ще се прилага от 1 юли 2021 г.
 (2)
 Съгласно член 17, параграф 1, буква д) и член 21, параграф 1 от Регламент (ЕС) No 904/2010 държавите членки са длъжни да съхраняват информацията за освободения от данък върху добавената стойност („ДДС“) внос, която събират по силата на член 143, параграф 1, буква ва) от Директива 2006/112/ЕО, и да предоставят на другите държави членки автоматизиран достъп до нея, за да им помогнат да откриват несъответствия в декларирането на ДДС и потенциални измами с ДДС.
 (3)
 Националните митнически органи събират информация за такъв освободен от ДДС внос в съответствие с Регламент (ЕС) No 952/2013 на Европейския парламент и на Съвета (4) и я предават на Комисията посредством електронната система, посочена в член 56, параграф 1 от Регламент за изпълнение (ЕС) 2015/2447 на Комисията (5). В интерес на ефикасността съхранението на информация за освободения от ДДС внос и автоматизираният достъп до нея, които се изискват по член 17, параграф 1, буква д) и член 21, параграф 1 от Регламент (ЕС) No 904/2010, следва да се извършват посредством същата електронна система.
 (4)
 Техническите характеристики във връзка с автоматизираното запитване за информацията, посочена в член 17, параграф 1, буква д) от Регламент (ЕС) No 904/2010, са изложени в член 55 от Регламент за изпълнение (ЕС) 2015/2447. По силата на член 55, параграф 3 от Регламент за изпълнение (ЕС) 2015/2447 националните данъчни органи имат достъп до данни в обобщен вид в електронната система, посочена в член 56, параграф 1 от Регламент за изпълнение (ЕС) 2015/2447.
 (5)
 В член 5а от Регламент за изпълнение (ЕС) No 79/2012 на Комисията (6) се определят техническите характеристики във връзка със съхранението на информацията за освободения от ДДС внос, изисквана съгласно член 17, параграф 1, буква е) от Регламент (ЕС) No 904/2010, и автоматизирания достъп до нея. Затова член 5а, параграф 1 от Регламент за изпълнение (ЕС) No 79/2012 следва да бъде изменен, за да се определят техническите характеристики за автоматизираното запитване във връзка с информацията, посочена в член 17, параграф 1, буква д), втората част от Регламент (ЕС) No 904/2010.
 (6)
 С


text:
цел настоящият регламент да се прилага от същата дата като Регламент (ЕС) 2017/2454, с който в Регламент (ЕС) No 904/2010 се вмъква член 17, параграф 1, буква д), настоящият регламент следва да се прилага от 1 юли 2021 г.
 (7)
 Мерките, предвидени в настоящия регламент, са в съответствие със становището на Постоянния комитет по административно сътрудничество,
 ПРИЕ НАСТОЯЩИЯ РЕГЛАМЕНТ:
 Член 1
 Член 5а, параграф 1 от Регламент за изпълнение (ЕС) No 79/2012 се заменя със следното:
 „1. Съхранението от компетентните органи на информацията, посочена в член 17, параграф 1, букви д) и е) от Регламент (ЕС) No 904/2010, и автоматизираният достъп на тези органи до нея се извършват посредством електронната система, посочена в член 56, параграф 1 от Регламент за изпълнение (ЕС) 2015/2447 на Комисията (*1).
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Той се прилага от 1 юли 2021 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 26 юли 2021 година.
 За Комисията
 Председател
 Ursula VON DER LEYEN
 (1) ОВ L 268, 12.10.2010 г., стр. 1.
 (2) Регламент (ЕС) 2017/2454 на Съвета от 5 декември 2017 г. за изменение на Регламент (ЕС) No 904/2010 относно административното сътрудничество и борбата с измамите в областта на данъка върху добавената стойност (ОВ L 348, 29.12.2017 г., стр. 1).
 (3) Директива 2006/112/ЕО на Съвета от 28 ноември 2006 г. относно общата система на данъка върху добавената стойност (ОВ L 347, 11.12.2006 г., стр. 1).
 (4) Регламент (ЕС) No 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1).
 (5) Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) No 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).
 (6) Регламент за изпълнение (ЕС) No 79/2012 на Комисията от 31 януари 2012 г. за определяне на подробни правила за прилагането на някои разпоредби на Регламент (ЕС) No 904/2010 на Съвета относно административното сътрудничество и борбата с измамите в областта на данъка върху добавената стойност (ОВ L 29, 1.2.2012 г., стр. 13).


text:
 31.7.2013
 BG
 Официален вестник на Европейския съюз
 L 204/47
 РЕГЛАМЕНТ ЗА ИЗПЪЛНЕНИЕ (ЕС) No 742/2013 НА КОМИСИЯТА
 от 30 юли 2013 година
 за установяване на стандартни стойности при внос с цел определяне на входната цена на някои плодове и зеленчуци
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
 като взе предвид Регламент за изпълнение (ЕС) No 543/2011 на Комисията от 7 юни 2011 г. за определяне на подробни правила за прилагането на Регламент (ЕО) No 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
 като има предвид, че:
 (1)
 В изпълнение на резултатите от Уругвайския кръг на многостранните търговски преговори в Регламент за изпълнение (ЕС) No 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.
 (2)
 Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) No 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,
 ПРИЕ НАСТОЯЩИЯ РЕГЛАМЕНТ:
 Член 1
 Стандартните стойности при внос, посочени в член 136 от Регламент за изпълнение (ЕС) No 543/2011, са определени в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 30 юли 2013 година.
 За Комисията, от името на председателя,
 Jerzy PLEWA
 Генерален директор на генерална дирекция „Земеделие и развитие на селските райони“
 (1) ОВ L 299, 16.11.2007 г., стр. 1.
 (2) ОВ L 157, 15.6.2011 г., стр. 1.
 ПРИЛОЖЕНИЕ
 Стандартни стойности при внос за определяне на входната цена на някои плодове и зеленчуци
 (EUR/100 kg)
 Код по КН
 Код на третa държавa (1)
 Стандартна стойност при внос
 0707 00 05
 TR
 147,7
 ZZ
 147,7
 0709 93 10
 TR
 124,7
 ZZ
 124,7
 0805 50 10
 AR
 78,1
 BO
 73,4
 CL
 73,3
 TR
 71,0
 UY
 86,6
 ZA
 93,5
 ZZ
 79,3
 0806 10 10
 CL
 140,3
 EG
 221,6
 MA
 158,2
 MX
 242,3
 TR
 174,6
 ZZ
 187,4
 0808 10 80
 AR
 135,2
 BR
 96,6
 CL
 121,1
 CN
 111,1
 NZ
 141,8
 US
 151,0
 ZA
 125,9
 ZZ
 126,1
 0808 30 90
 AR
 96,7
 CL
 149,3
 NZ
 112,3
 TR
 161,6
 ZA
 109,6
 ZZ
 125,9
 0809 10 00
 TR
 192,1
 ZZ
 192,1
 0809 29 00
 CA
 303,6
 TR
 339,3
 ZZ
 321,5
 0809 30
 TR
 147,1
 ZZ
 147,1
 0809 40 05
 BA
 57,9
 TR
 115,1
 XS
 66,6
 ZZ
 79,9
 (1) Номенклатура на държавите, определена с Регламент (ЕО) No 1833/2006 на


text:
 ЕВРОПЕЙСКА
 КОМИСИЯ
 Брюксел, 20.7.2020 г.
 C(2020) 4793 final
 РЕГЛАМЕНТ ЗА ИЗПЪЛНЕНИЕ (ЕС) .../... НА КОМИСИЯТА
 от 20.7.2020 година
 за проверката и коригирането на данните, посочени в Регламент (ЕС) 2018/956
 относно мониторинга и докладването на емисиите на CO2 и разхода на гориво на
 нови тежки превозни средства
 (текст от значение за ЕИП)
 BG BG
 ---pagebreak--- РЕГЛАМЕНТ ЗА ИЗПЪЛНЕНИЕ (ЕС) .../... НА КОМИСИЯТА
 от 20.7.2020 година
 за проверката и коригирането на данните, посочени в Регламент (ЕС) 2018/956
 относно мониторинга и докладването на емисиите на CO2 и разхода на гориво на
 нови тежки превозни средства
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2018/956 на Европейския парламент и на Съвета от
 28 юни 2018 г. относно мониторинга и докладването на емисиите на CO 2 и разхода на
 гориво на нови тежки превозни средства1, и по-специално член 8, параграф 4 от него,
 като има предвид, че:
 (1) По силата на член 8, параграф 2 от Регламент (ЕС) 2018/956 Комисията е длъжна
 да проверява качеството на данните, докладвани от държавите членки и от
 производителите на тежки превозни средства съгласно членове 4 и 5 от
 посочения регламент. Тя също е длъжна да коригира несъответствията,
 установени по време на тази проверка.
 (2) Поради това е целесъобразно да се определят мерките за проверка и коригиране
 на данните, докладвани от производителите на тежки превозни средства. По-
 специално е необходимо да се установи процедура за проверка дали данните,
 докладвани от производителите на тежки превозни средства в съответствие с
 част Б, точка 2 от приложение I към Регламент (ЕС) 2018/956, отговарят на
 съответния източник на данни, т.е. сертификата за одобрение на типа на
 двигателя, издаден съгласно Регламент (ЕО) No 595/2009 на Европейския
 парламент и на Съвета2, и файла с протоколите на производителя.
 (3) Броят на тежките превозни средства, чието качество на данните трябва да бъде
 проверено, следва да е достатъчно висок, за да може Комисията да открие
 евентуални несъответствия в докладваните данни и да установи дали те имат
 системен характер.
 (4) За да се гарантира целостта на процеса на докладване, проверката следва да се
 състои от сравняване на данните, докладвани от производителите, със
 сертификата за одобрение на типа на двигателя и файла с протоколите на
 производителя.
 (5) На производителите следва да се даде възможност да коригират данните, ако
 Комисията открие несъответствия. Ако тези несъответствия са системни,
 1
 ОВ L 173, 9.7.2018 г., стр. 1.
 2
 Регламент (ЕО) No 595/2009 на Европейския парламент и на Съвета от 18 юни 2009 г. за
 одобрението на типа на моторни превозни средства и двигатели по отношение на емисиите от
 тежки превозни средства (Евро VI) и за достъпа до информация за ремонта и техническото
 обслужване на превозните средства и за изменение на Регламент (ЕО) No 715/2007 и Директива
 2007/46/ЕО и за отмяна на директиви 80/1269/ЕИО, 2005/55/ЕО и 2005/78/ЕО (ОВ L 188,
 18.7.2009 г., стр. 1).
 BG 1 BG
 ---pagebreak--- производителите следва да предоставят коригирани данни за всички превозни
 средства, регистрирани през съответния отчетен период.
 (6) За да се гарантира точността на данните, Комисията следва да може сама


text:
да
 нанася корекции, когато производителите не са ѝ предоставили коригирани
 данни. За да се гарантира, че производителите предоставят на Комисията точни
 данни, при установяването на системни несъответствия Комисията следва да
 коригира тези данни, като приложи коефициент на корекция към емисиите на
 CO2 за всички тежки превозни средства, регистрирани през съответния отчетен
 период.
 (7) От съображения за прозрачност, от данните, включени в централния регистър за
 данни относно тежките превозни средства, следва да е ясно дали те са били
 коригирани от Комисията.
 (8) Мерките, предвидени в настоящия регламент, са в съответствие със становището
 на Комитета по изменението на климата,
 ПРИЕ НАСТОЯЩИЯ РЕГЛАМЕНТ:
 Член 1
 Тежки превозни средства, за които се прави проверка на качеството на данните
 1. След докладването на данните от производителите съгласно член 5, параграф 1
 от Регламент (ЕС) 2018/956 Комисията проверява качеството на данните за
 определен брой тежки превозни средства на всеки производител, регистрирани
 през съответния отчетен период. За отчетния период 2019 г. Комисията
 проверява качеството на данните само за тежки превозни средства,
 регистрирани от 1 януари 2020 г.
 2. Комисията избира на случаен принцип тежките превозни средства, посочени в
 параграф 1. Броят на избраните тежки превозни средства е между 2 % и 10 %
 от броя на всички тежки превозни средства на всеки производител,
 регистрирани през съответния отчетен период.
 Член 2
 Уведомление от Комисията и информация, осигурявана от производителите и
 държавите членки
 1. Комисията уведомява съответните производители за идентификационните
 номера на тежките превозни средства, избрани в съответствие с член 1,
 параграф 2.
 2. В срок от един месец от получаване на уведомлението, посочено в параграф 1,
 производителите предоставят на Комисията следните данни за всяко избрано
 тежко превозно средство:
 а) оригинала на файла с протоколите на производителя, съставен съгласно
 част I от приложение IV към Регламент (ЕС) 2017/2400 на Комисията3;
 3
 Регламент (ЕС) 2017/2400 на Комисията от 12 декември 2017 г. за изпълнение на Регламент (ЕО)
 No 595/2009 на Европейския парламент и на Съвета по отношение на определянето на емисиите
 BG 2 BG
 ---pagebreak--- б) копие от сертификата за одобрение на типа на двигателя, издаден в
 съответствие с Регламент (ЕО) No 595/2009.
 3. По искане на Комисията производителите и държавите членки, където са
 регистрирани за първи път посочените в параграф 1 тежки превозни средства,
 представят допълнителна информация с цел решаване на потенциални
 проблеми.
 Член 3
 Проверка на криптографския хеш код и докладваните от производителите данни
 1. За тежките превозни средства, избрани в съответствие с член 1, параграф 2,
 Комисията сравнява криптографския хеш код в оригинала на файла с
 протоколите на производителя, представен съгласно член 2, параграф 2, буква
 а) със съответния криптографски хеш код, представен от държавата членка
 съгласно задължението ѝ по част А, буква к) от приложение I към Регламент
 (ЕС) 2018/956.
 При несъответствие в криптографския хеш код и по искане на Комисията
 производителите проверяват точността на предоставените на Комисията данни
 и я информират за резултата от тази проверка в срок от един месец.
 2. За тежките превозни средства, избрани в съответствие с член 1, параграф 2,
 Комисията сверява данните, докладвани в съответствие с член 5 от Регламент


text:
(ЕС) 2018/956 със съответните данни в оригинала на файла с протоколите на
 производителя, съставен съгласно част I от приложение IV към Регламент (ЕС)
 2017/2400.
 3. За тежките превозни средства, избрани в съответствие с член 1, параграф 2,
 Комисията може да сверява свързаните с двигателя данни, докладвани в
 съответствие с част Б, точка 2, подточки 75—78 от приложение I към
 Регламент (ЕС) 2018/956, със съответните стойности в сертификата за
 одобрение на типа на двигателя, издадено съгласно Регламент (ЕО) No
 595/2009.
 Член 4
 Уведомление за констатациите
 1. Комисията потвърждава точността на данните, проверени съгласно член 3, или
 уведомява производителите за установените несъответствия между данните,
 докладвани съгласно член 5 от Регламент (ЕС) 2018/956 и съответните данни
 във файла с протоколите на производителя и сертификата за одобрение на типа
 на двигателя, представени съгласно член 2, параграф 2.
 2. В срок от един месец от получаване на уведомлението по параграф 1,
 производителите представят на Комисията коригираните данни за тежките
 превозни средства, избрани съгласно член 1, параграф 2, както и обяснение за
 несъответствията, посочени в уведомлението.
 на CO2 и разхода на гориво на тежките превозни средства и за изменение на Директива
 2007/46/ЕО на Европейския парламент и на Съвета и на Регламент (ЕС) No 582/2011 на
 Комисията (ОВ L 349, 29.12.2017 г., стр. 1).
 BG 3 BG
 ---pagebreak--- 3. Ако Комисията установи, че несъответствията имат системен характер, в срок
 от един месец от получаването на уведомлението по параграф 1
 производителите представят на Комисията коригираните данни за всички
 тежки превозни средства, докладвани през съответния отчетен период, както и
 обяснение за несъответствията.
 4. Производителите предават коригираните данни, посочени в параграфи 2 и 3,
 чрез електронно прехвърляне на данни към хранилището за бизнес данни,
 управлявано от Европейската агенция за околната среда.
 Член 5
 Коригиране на данните
 1. Ако Комисията е удовлетворена от обяснението и от коригираните данни,
 представени от производителите съгласно член 4, тя включва коригираните
 данни в окончателния набор от данни, който се публикува в централния
 регистър за данни за тежките превозни средства, и ги отбелязва като
 коригирани.
 2. Ако Комисията не е удовлетворена от обяснението или от коригираните данни,
 представени от производителите, или ако производителите не представят
 коригираните данни в определения в член 4, параграфи 2 и 3 срок, тя:
 а) поправя емисиите на CO2, изразени в g/tkm, за тежките превозни
 средства, избрани съгласно член 1, параграф 2, при които са установени
 несъответствията, въз основа на информацията, представена от
 производителя съгласно член 2, параграфи 2 и 3;
 б) при несъответствия със системен характер — коригира емисиите на CO2
 на всички тежки превозни средства, регистрирани през съответния
 отчетен период, като прилага корекционен коефициент.
 3. Корекционният коефициент, посочен в параграф 2, буква б), се определя въз
 основа на несъответствията, наблюдавани при емисиите на CO2, изразени в
 g/tkm, от тежките превозни средства, избрани в съответствие с член 1, параграф
 2.
 4. Комисията включва коригираните данни в окончателния набор от данни, който
 се публикува в централния регистър за данни за тежките превозни средства, и
 ги отбелязва като коригирани.
 BG 4 BG
 ---pagebreak--- Член 6
 Влизане в сила
 Настоящият регламент влиза в сила


text:
 5.4.2018
 BG
 Официален вестник на Европейския съюз
 LI 89/1
 РЕГЛАМЕНТ ЗА ИЗПЪЛНЕНИЕ (ЕС) 2018/537 НА КОМИСИЯТА
 от 5 април 2018 година
 за изменение за 283-ри път на Регламент (ЕО) No 881/2002 на Съвета за налагане на някои специфични ограничителни мерки, насочени срещу определени лица и образувания, свързани с организациите ИДИЛ (Даиш) и Ал Кайда
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 881/2002 на Съвета от 27 май 2002 г. за налагане на някои специфични ограничителни мерки, насочени срещу определени лица и образувания, свързани с организациите ИДИЛ (Даиш) и Ал Кайда (1), и по-специално член 7, параграф 1, буква а) и член 7а, параграф 1 от него,
 като има предвид, че:
 (1)
 В приложение I към Регламент (ЕО) No 881/2002 са изброени лицата, групите и образуванията, обхванати от замразяването на финансови средства и икономически ресурси съгласно същия регламент.
 (2)
 На 29 март 2018 г. Комитетът по санкциите към Съвета за сигурност на Организацията на обединените нации реши да добави едно вписване в списъка на лицата, групите и образуванията, спрямо които следва да се прилага замразяването на средства и икономически ресурси. Поради това приложение I към Регламент (ЕО) No 881/2002 следва да бъде съответно изменено.
 (3)
 За да се гарантира ефективността на мерките, предвидени в настоящия регламент, той следва да влезе в сила незабавно,
 ПРИЕ НАСТОЯЩИЯ РЕГЛАМЕНТ:
 Член 1
 Приложение I към Регламент (ЕО) No 881/2002 се изменя в съответствие с приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 5 април 2018 година.
 За Комисията,
 oт името на председателя,
 Началник на Службата за инструментите в областта на външната политика
 (1) ОВ L 139, 29.5.2002 г., стр. 9.
 ПРИЛОЖЕНИЕ
 В категорията „Юридически лица, групи и образувания“ от приложение I към Регламент (ЕО) No 881/2002 се добавя следното вписване:
 „Khatiba Imam Al-Bukhari (KIB) (известен още като: Khataib al-Imam al-Bukhari). Адрес: a) Khan-Shaykhun, Сирийска арабска република (53 km южно от Идлиб, местонахождение към март 2018 г.); б) Идлиб, Алепо и Кама, Сирийска арабска република (зона на действия); в) граничната зона между Афганистан и Пакистан (предишно местонахождение). Друга информация: от 2016 г. е преразпределен в Северен Афганистан. Дата на определянето, посочена в член 7г, параграф 2, буква и): 29.3.2018 г.“


text:
 5.4.2013
 BG
 Официален вестник на Европейския съюз
 L 95/1
 РЕГЛАМЕНТ ЗА ИЗПЪЛНЕНИЕ (ЕС) No 311/2013 НА СЪВЕТА
 от 3 април 2013 година
 за разширяване на обхвата на окончателното антидъмпингово мито, наложено с Регламент за изпълнение (ЕС) No 467/2010 върху вноса на силиций с произход от Китайската народна република, към вноса на силиций, изпратен от Тайван, независимо дали е деклариран с произход от Тайван
 СЪВЕТЪТ НА ЕВРОПЕЙСКИЯ СЪЮЗ,
 като взе предвид Договора за функционирането на Европейския съюз,
 като взе предвид Регламент (ЕО) No 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основният регламент“), и по-специално член 13 от него,
 като взе предвид предложението на Европейската комисия след консултации с Консултативния комитет,
 като има предвид, че:
 1. ПРОЦЕДУРА
 1.1. Действащи мерки
 (1)
 С Регламент за изпълнение (ЕС) No 467/2010 (2) („първоначалният регламент“) Съветът наложи окончателно антидъмпингово мито от 19 % върху вноса на силиций с произход от Китайската народна република („КНР“) за всички дружества, с изключение на посоченото в член 1, параграф 2 от посочения регламент, след проведено преразглеждане с оглед изтичане срока на действие и частично междинно преразглеждане на мерките, наложени с Регламент (ЕО) No 398/2004 на Съвета (3). В първоначалния регламент също така се запазва митото, чийто обхват е разширен съгласно Регламент (ЕО) No 42/2007 на Съвета (4) и към вноса на силиций, изпратен от Република Корея, независимо дали е с деклариран произход от Република Корея. Наложените с първоначалния регламент мерки се наричат по-нататък „действащите мерки“ или „първоначалните мерки“, а разследването, довело до мерките, наложени с първоначалния регламент — „първоначалното разследване“.
 1.2. Искане
 (2)
 На 15 май 2012 г. Европейската комисия („Комисията“) получи искане в съответствие с член 13, параграф 3 и член 14, параграф 3 от основния регламент за разследване на възможното заобикаляне на антидъмпинговите мерки, наложени върху вноса на силиций с произход от КНР, и за въвеждане на регистрационен режим за вноса на силиций, изпращан от Тайван, независимо дали е с деклариран произход от Тайван.
 (3)
 Искането беше подадено от Euroalliages (Посреднически комитет на металургичната индустрия) („заявителят“) от името на производителите, които съставляват 100 % от производството на силиций на Съюза.
 (4)
 Заявителят твърдеше, че няма действително производство на силиций в Тайван, а искането съдържаше достатъчно prima facie доказателства, че след налагането на действащите мерки е настъпила значителна промяна в схемите на търговия, що се отнася до износа от КНР и Тайван за Съюза, за която няма достатъчно основание или обосновка освен налагането на действащите мерки. Тази твърдяна промяна се е дължала на претоварването през Тайван на силиций с произход от КНР за Съюза.
 (5)
 Освен това заявителят твърдеше, че от доказателствата е видно, че коригиращият ефект на действащите мерки е отслабен по отношение на количеството и цената. Доказателствата сочеха, че увеличеният внос от Тайван е извършван на цени под установената при първоначалното разследване цена, която не причинява вреда. На последно място, съществуваха доказателства, че цените на силиция, изпращан от Тайван, са дъмпингови спрямо нормалната стойност, предварително установена за разглеждания продукт по


text:
време на първоначалното разследване.
 1.3. Започване на разследване
 (6)
 След консултации с Консултативния комитет и след като установи, че съществуват достатъчно prima facie доказателства за започване на разследване съгласно член 13, параграф 3 и член 14, параграф 5 от основния регламент, Комисията започна разследване с Регламент (ЕС) No 596/2012 (5) („регламентът за започване на разследване“) на възможното заобикаляне на антидъмпинговите мерки, наложени върху вноса на силиций с произход от КНР, и също така възложи на митническите органи да въведат регистрационен режим за вноса на силиций, изпращан от Тайван, независимо дали е деклариран с произход от Тайван.
 1.4. Разследване
 (7)
 Комисията официално уведоми органите в КНР и Тайван, производителите износители в тези държави, вносителите в Съюза, за които е известно, че са засегнати, и промишлеността на Съюза за започването на разследването.
 (8)
 На производителите/износителите в Тайван, които са известни на Комисията, бяха изпратени формуляри за освобождаване и чрез представителите на властите на Тайван към Европейския съюз. На производителите/износителите в КНР, които са известни на Комисията, бяха изпратени въпросници и чрез представителите на властите на КНР към Европейския съюз. Бяха изпратени въпросници и на известните вносители в Съюза.
 (9)
 На заинтересованите страни беше дадена възможност да изложат становищата си в писмен вид и да поискат да бъдат изслушани в срока, посочен в регламента за започване на разследване. Всички страни бяха информирани, че неоказването на съдействие може да доведе до прилагането на член 18 от основния регламент и заключенията да бъдат направени въз основа на наличните факти.
 (10)
 Трима тайвански производители/износители, принадлежащи към една група, и трима несвързани вносители в Съюза заявиха своя интерес и представиха съответно попълнени формуляри за освобождаване и отговори на въпросниците.
 (11)
 Комисията извърши проверки на място на следните три свързани дружества, които са част от групата, посочена в съображение 10:
 —
 Asia Metallurgical Co. Ltd. (Тайван),
 —
 Latitude Co. Ltd. (Тайван),
 —
 YLB Co. Ltd. (Тайван).
 1.5. Отчетен период и разследван период
 (12)
 Разследваният период обхвана времето от 1 януари 2008 г. до 30 юни 2012 г. („РП“). Бяха събрани данни за РП с цел да се разследва, inter alia, твърдението за промяна в схемите на търговия. По отношение на отчетния период, а именно 1 юли 2011 г. — 30 юни 2012 г. („ОП“), бяха събрани по-подробни данни, за да се разгледа възможното отслабване на коригиращия ефект на действащите мерки и наличието на дъмпинг.
 2. РЕЗУЛТАТИ ОТ РАЗСЛЕДВАНЕТО
 2.1. Общи съображения
 (13)
 В съответствие с член 13, параграф 1 от основния регламент оценката за наличието на заобикаляне на мерките беше направена чрез последователен анализ дали има промяна в схемите на търговия между КНР, Тайван и Съюза, дали тази промяна е произтекла от практика, процес или дейност, за която няма достатъчно основание или икономическа обосновка освен налагането на митото, дали има доказателства за вреда или за това, че коригиращият ефект от митото е бил отслабен по отношение на цените и/или количествата на продукта, предмет на разследването, както и дали има доказателства за дъмпинг по отношение на нормалните стойности, предварително установени за разглеждания продукт при първоначалното разследване, при необходимост в


text:
съответствие с разпоредбите на член 2 от основния регламент.
 2.2. Разглеждан продукт и продукт, предмет на разследването
 (14)
 Продуктът, разглеждан във връзка с възможното заобикаляне, представлява силициев метал с произход от КНР, който понастоящем е класиран в код по КН 2804 69 00 (тегловно съдържание на силиций под 99,99 %) („разглежданият продукт“). Единствено поради настоящата класификация, посочена в Комбинираната номенклатура, той следва да се разбира като „силиций“. Силицият с по-висока чистота, съдържащ тегловно не по-малко от 99,99 % силиций, който се използва предимно в сектора на електронните полупроводници, се класира в друг код по КН и не влиза в обхвата на настоящото разследване.
 (15)
 Продуктът, предмет на разследването, е същият като определения по-горе, но се изпраща от Тайван, независимо дали е деклариран с произход от Тайван, и понастоящем е класиран в същия код по КН като разглеждания продукт („продуктът, предмет на разследването“).
 (16)
 Разследването показа, че описаният по-горе силиций, изнасян от КНР за Съюза, и този, изпращан от Тайван за Съюза, са с еднакви основни физически и технически характеристики и с еднакви приложения, поради което следва да се разглеждат като сходни продукти по смисъла на член 1, параграф 4 от основния регламент.
 2.3. Констатации
 2.3.1. Степен на съдействие
 (17)
 Както бе посочено в съображение 10 по-горе, само три тайвански дружества, принадлежащи към същата група, подадоха попълнен формуляр за освобождаване. Сравнението на техния износ в Съюза с данните за вноса, с които разполага Евростат, показа, че оказалите съдействие дружества представляват 65 % от тайванския износ на продукта, предмет на разследването, за пазара на Съюза през ОП.
 (18)
 Не беше оказано съдействие от страна на производителите износители на силиций в КНР. Поради това констатациите по отношение на вноса на силиций от КНР в Съюза и на износа от КНР в Тайван трябваше да бъдат направени въз основа на данните за вноса, с които разполага Евростат, тайванските статистически данни за вноса и данните, събрани от оказалите съдействие тайвански дружества.
 2.3.2. Промяна в схемите на търговия
 (19)
 Таблица 1 показва вноса на силиций в Съюза от КНР и Тайван между 2004 г. и края на ОП.
 Таблица 1
 (в МТ)
 2004 г.
 2005 г.
 2006 г.
 2007 г.
 2008 г.
 2009 г.
 2010 г.
 2011 г.
 ОП
 КНР
 1 268
 27 635
 1 435
 9 671
 5 353
 6 669
 11 448
 13 312
 5 488
 Тайван
 0
 2,7
 0,2
 340
 3 381
 5 199
 11 042
 5 367
 2 707
 Източник: Евростат
 (20)
 Данните от Евростат показват ясно, че не е имало внос от Тайван в Съюза през 2004 г. Той се е увеличил с над 300 % през 2008 г. и се е задържал на много високи нива. През 2010 г. вносът се е удвоил отново след налагането на нови мерки срещу КНР.
 (21)
 През 2011 г. вносът в Съюза от Тайван е намалял. Това може да се дължи на разследването за измами, което бе започнато от OLAF приблизително по това време. Комисията беше информирана, че издаващият сертификати тайвански орган — Тайванската служба за външна търговия (ТСВТ), е оттеглил сертификатите за произход


text:
на силиция на всички тайвански производители през 2011 г. Това решение за оттегляне на сертификатите е обжалвано от тримата тайвански износители, посочени в съображения 10 и 11 по-горе („групата от износители“). Апелативният състав отмени решението на ТСВТ и въпросните сертификати са преиздадени за посочените трима тайвански производители/износители, но не и за останалите тайвански производители.
 (22)
 При тези условия Комисията отбелязва също, че представянето на непреференциален сертификат за произход не се изисква като част от митническите формалности при внос в Съюза и че в случай на сериозно съмнение такъв сертификат не може да служи като доказателство за непреференциалния произход на декларирания продукт (член 26 от Регламент (ЕИО) No 2913/92 на Съвета от 12 октомври 1992 г. относно създаване на Митнически кодекс на Общността (6)).
 (23)
 Вносът на силиций от КНР в Съюза се увеличава от 2008 г. насам. По-специално се наблюдава, че вносът продължава да нараства след налагането на мерките през 2010 г. Това може да се обясни с факта, че антидъмпинговото мито е спаднало значително през 2010 г., а именно от 49 % на 19 %.
 Таблица 2
 (в МТ)
 2003 г.
 2004 г.
 2005 г.
 2006 г.
 2007 г.
 2008 г.
 2009 г.
 2010 г.
 2011 г.
 ОП
 16 530
 16 600
 7 101
 10 514
 3 675
 15 893
 16 007
 17 912
 9 177
 10 507
 Източник: Китайски статистически данни за износа
 (24)
 Таблица 2 показва вноса от КНР в Тайван. Данните, взети от китайската база данни за износа, показват, че вносът е бил най-висок през 2010 г. след налагането на първоначалните мерки. Намаляването през 2011 г. може да се обясни с разследването за измами, както е обяснено в съображение 21.
 (25)
 Счита се, че има промяна в схемите на търговия, тъй като през 2004 г. не е осъществяван внос на силиций от Тайван в Съюза. Той реално е започнал от 2007 г. и е придобил много голям мащаб през 2008 г. Вносът е останал на много високо равнище до ОП, като през 2011 г. е отбелязал спад, а възможната причина за това е обяснена в съображение 21.
 2.3.3. Естество на практиката на заобикаляне и отсъствие на достатъчно основание или икономическа обосновка
 (26)
 Член 13, параграф 1 от основния регламент съдържа изискването промяната в схемите на търговия да произтича от практика, процес или дейност, за които няма достатъчно основание или икономическа обосновка освен налагането на митото. Практиката, процесът или дейността включват, inter alia, изпращането на продукта, предмет на мерките, през трети държави. Комисията заема становището, че в настоящия случай промяната в схемите на търговия произтича от изпращането на продукта, предмет на мерките, през трети държави.
 (27)
 На първо място, Комисията отбелязва, че в Тайван няма производство на силиций. Никой от производителите/износителите не отрича факта, че те внасят изнасяния от тях силиций от КНР.
 (28)
 На второ място, с изключение на групата от износители, производителите/износителите не са представили икономическа обосновка, която да е различна от свързаната с налагането на митото върху тяхната дейност.
 (29)
 Групата от износители твърди, че нейните членове внасят силиций на буци с много ниско


text:
качество в чували от КНР. Тя твърди, че буците силиций след това се почистват в барабанно устройство, трошат се, пресяват се и се пакетират в чували, преди да бъдат изнесени за пазара на Съюза. Според нея след извършването на тази операция продуктът е с по-високо качество.
 (30)
 Групата твърди, че тази операция представлява уникален метод за пречистване, разработен в сътрудничество с Университета на Тайпе, с който се премахват 80 % от примесите в буците силициев метал, внесени от КНР. По време на проверката на място бе наблюдавано обаче, че прилаганият от групата процес представлява просто операции по почистване, трошене и пресяване, с които се премахват някои повърхностни примеси, като окисляване и прах, но не се отстраняват по-специално основните примеси във вътрешността на буците силиций. Поради това преработеният продукт запазва същите основни физически и технически характеристики като разглеждания продукт.
 (31)
 От събраните и проверени по време на разследването доказателства, по-специално фактурите за покупка, фактурите за продажба и придружаващите ги документи, като коносамента и другите митнически документи, стана ясно, че продуктите, закупувани и продавани за износ от групата от износители, в повечето случаи са били със същите спецификации. От документите, свързани с наличностите в складовете на групата, разположени в близост до пристанища, стана ясно също така, че невинаги е имало време за преработка на всички закупени в КНР партиди силиций по метода, който групата твърди, че прилага. Освен това наличната информация, и по-специално получената от производители от Съюза, показва, че за отстраняване на вътрешните примеси от буците силиций е необходимо трошене, последвано от химическо третиране или процес на стопяване. Нито един от тези процеси не се използва от групата от износители.
 (32)
 Следва също да се отбележи, че през 2010 г. в рамките на производството за преюдициално запитване по член 234 от Договора за създаване на Европейската общност от Finanzgericht Düsseldorf (Hoesch Metals and Alloys GmbH/Hauptzollamt Aachen) по въпроси, свързани с антидъмпингови мерки срещу силиция от КНР, Съдът е постановил следното: „Сортирането, стриването и пречистването на силициеви блокове, както и последващите пресяване, отделяне и опаковане на силициеви кристали, получени в резултат от стриването, така както са осъществени в случая, предмет на главното производство, не представляват обработка или преработка, придаваща произход по смисъла на член 24 от Регламент (ЕИО) No 2913/92 на Съвета от 12 октомври 1992 г. относно създаване на Митнически кодекс на Общността.“ (7) Процесът на пречистване, извършван от групата от износители, се счита за подобен на механизма, описан в посоченото решение.
 (33)
 Разследването също така разкри, че процесът на пречистване възлиза на по-малко от 5 % от общите разходи на групата от износители. Освен това беше потвърдено, че цената на силиция, продаван в Съюза от групата, и цената на силиция, закупуван в КНР от групата по време на РП, никога не се е различавала с повече от 11 %.
 (34)
 Предвид посочените съображения се прави заключението, че и по отношение на групата от износители вносът от КНР и последващият износ за Съюза на силиций трябва да се считат за претоварване и следователно за заобикаляне по смисъла на член 13 от


text:
основния регламент.
 (35)
 Поради това се стигна до заключението, че от разследването не произтича друго достатъчно основание или икономическа обосновка за претоварването, освен избягването на действащите мерки, наложени върху разглеждания продукт, а именно наложеното за КНР антидъмпингово мито от 19 %. Не бяха намерени други фактори с изключение на митото, които да могат да се разглеждат като компенсация за разходите за претоварване, по-специално по отношение на транспортирането и повторното натоварване на силиций с произход от КНР през Тайван.
 2.3.4. Доказателства за наличието на дъмпинг
 (36)
 В съответствие с член 13, параграф 1 от основния регламент беше разгледан въпросът дали са налице доказателства за наличието на дъмпинг по отношение на нормалната стойност, установена при първоначалното разследване.
 (37)
 В първоначалния регламент нормалната стойност беше установена въз основа на цените в Бразилия, която в посоченото разследване беше определена като подходяща за КНР държава аналог с пазарна икономика. В съответствие с член 13, параграф 1 от основния регламент беше счетено за целесъобразно да се използва нормалната стойност, предварително установена при първоначалното разследване. Двата контролни продуктови номера от предишното разследване съответстват на двата контролни продуктови номера на дружествата износители. Експортните цени бяха установени в съответствие с член 2, параграф 8 от основния регламент, а именно действително платените или подлежащите на плащане цени за износа в Съюза на продукта, предмет на разследването.
 (38)
 С цел да се извърши обективно сравнение между нормалната стойност и експортната цена, под формата на корекции бяха надлежно отчетени разликите, които влияят на цените и на тяхната сравнимост, в съответствие с член 2, параграф 10 от основния регламент. Съответно бяха направени корекции на експортната цена за транспорт и застраховки, за да се приведат цените на едно и също ниво на търговия. В съответствие с член 2, параграфи 11 и 12 от основния регламент дъмпингът беше изчислен чрез сравнение на коригираната среднопретеглена нормална стойност, установена в първоначалния регламент, и съответните среднопретеглени експортни цени на тайванския внос през ОП от настоящото разследване, изразени като процент от цената CIF на границата на Съюза без платено мито.
 (39)
 Извършеното сравнение на установените при разследването среднопретеглена нормална стойност и среднопретеглена експортна цена показа наличие на дъмпинг.
 2.3.5. Отслабване на коригиращия ефект на антидъмпинговото мито по отношение на цени и количества
 (40)
 Сравнението между равнището на цените, при което се отстранява вредата, установено в първоначалния регламент, и среднопретеглената експортна цена свидетелства за наличието на подбиване на цените и продажба на по-ниски цени. Поради това беше направено заключението, че коригиращият ефект от действащите мерки е бил отслабен по отношение на цените и количествата.
 3. МЕРКИ
 (41)
 Предвид гореизложеното се стигна до заключението, че първоначалната мярка, а именно окончателното антидъмпингово мито, наложено върху вноса на силиций с произход от КНР, е била заобиколена посредством претоварване през Тайван по смисъла на член 13, параграф 1 от основния регламент.
 (42)
 В съответствие с член 13, параграф 1, първо изречение от основния регламент обхватът на действащите мерки, наложени върху вноса на разглеждания продукт, следва да бъде разширен и да обхване вноса на продукта, предмет на разследването, т.е. същия продукт, но изпращан от Тайван,


text:
независимо дали е деклариран с произход от Тайван.
 (43)
 Поради това мерките, определени в член 1, параграф 2 от Регламент за изпълнение (ЕС) No 467/2010 за „всички останали дружества“ от КНР, следва да бъдат разширени и да обхванат вноса от Тайван. Нивото на митото следва да бъде определено на 19 %, приложимо към нетната цена франко границата на Съюза преди обмитяване.
 (44)
 В съответствие с член 13, параграф 3 и член 14, параграф 5 от основния регламент, в които се предвижда мерките с разширен обхват да бъдат прилагани спрямо вноса, който е влязъл на територията на Съюза след регистрацията, въведена с регламента за започване на разследване, следва да бъдат събрани мита върху регистрирания внос на силиций, изпратен от Тайван.
 4. ИСКАНИЯ ЗА ОСВОБОЖДАВАНЕ
 (45)
 Както бе обяснено в съображение 10, три дружества, намиращи се в Тайван и принадлежащи към една група, изпратиха попълнения формуляр с искане за освобождаване от възможното разширяване на обхвата на мерките в съответствие с член 13, параграф 4 от основния регламент.
 (46)
 С оглед на констатациите по отношение на промяната в схемите на търговия, липсата на реално производство в Тайван и износа под същия митническия код, както е изложено в съображения 19—29, в съответствие с член 13, параграф 4 от основния регламент не бе възможно да се предостави поисканото от тези три дружества освобождаване.
 (47)
 Без да се засяга член 11, параграф 3 от основния регламент, от потенциалните производители/износители в Тайван, които не са заявили своя интерес при настоящата процедура и не са осъществявали износ на продукта, предмет на разследването, по време на РП, но възнамеряват да подадат искане за освобождаване от антидъмпинговото мито с разширен обхват съгласно член 11, параграф 4 и член 13, параграф 4 от основния регламент, ще бъде поискано да попълнят формуляр за освобождаване, за да се даде възможност на Комисията да разгледа съответното искане. Такова освобождаване може да бъде предоставено след оценка на пазарната ситуация, производствения капацитет и степента на използване на капацитета, снабдяването и продажбите, а също и на вероятността от продължаване на практиките, за които няма достатъчно основание или икономическа обосновка, както и на доказателствата за наличието на дъмпинг. Комисията обикновено извършва и проверка на място. При положение че са спазени условията, определени в член 11, параграф 4 и член 13, параграф 4 от основния регламент, може да бъде предоставено освобождаване.
 (48)
 Когато предоставянето на освобождаване е обосновано, след провеждане на консултация с Консултативния комитет Комисията може да разреши със свое решение освобождаването на вноса от дружества, които не заобикалят антидъмпинговите мерки, наложени с Регламент за изпълнение (ЕС) No 467/2010, от митото, чийто обхват е разширен с настоящия регламент.
 (49)
 Искането следва да бъде отправено до Комисията и да е придружено от цялата необходима информация, по-специално всяка промяна в дейностите на дружеството, свързани с производството и продажбите.
 5. РАЗГЛАСЯВАНЕ
 (50)
 Всички заинтересовани страни бяха информирани за основните факти и съображения, довели до изложените по-горе заключения, и бяха поканени да представят коментари. На страните също така бе даден срок да представят коментари след разгласяването на информацията.
 6. КОМЕНТАРИ
 (51)
 След


text:
разгласяването коментари бяха получени от групата от износители и от двама вносители.
 (52)
 Основният аргумент се отнася до твърдението, че пречистването, извършвано от групата от износители, придава произход по смисъла на член 24 от Регламент (ЕИО) No 2913/92. Вносителите представиха доклад относно изпитвания на проби, извършени от Университета на Тайпе, и доклад за извършен анализ от независим експерт. В доклада относно изпитванията на проби се отчита намаляване на шлаката с 90,8 % след процеса на пречистване. В анализа на независимия експерт се твърди, че само след пречистване силицият може да се използва за някои цели, свързани с процес на топене.
 (53)
 Следва да се отбележи, че тези две проучвания се опровергават от констатациите на Комисията по време на проверката на място, както е посочено в съображение 31. По-специално следва да се припомни, че съгласно фактурите, продуктите, които са закупени и продадени за износ от групата от износители, в повечето случаи са имали едни и същи спецификации.
 (54)
 Ако твърденията на вносителите отговарят на истината, следва да има много по-голяма разлика между цената, на която силицият се внася от КНР, и цената, на която той се изнася за Съюза.
 (55)
 Въз основа на проверката на място на инструментите, използвани за пречистване, както се твърди, на силиция, Комисията също така стигна до заключение, че инструментите не предоставят възможност за прилагането на който и да е от двата метода на пречистване, описани в съображение 31.
 (56)
 И на последно място, в доклада за извършения анализ от независимия експерт също се игнорира известния на Комисията факт, че ползвателите обработват притежавания от тях силиций преди употребата му.
 (57)
 Поради тези причини представените от страните коментари не са в състояние да променят временните заключения, направени от Комисията преди разгласяването,
 ПРИЕ НАСТОЯЩИЯ РЕГЛАМЕНТ:
 Член 1
 1. Обхватът на окончателното антидъмпингово мито, приложимо за „всички останали дружества“, наложено с член 1, параграф 2 от Регламент за изпълнение (ЕС) No 467/2010 върху вноса на силиций, понастоящем класиран в код по КН 2804 69 00, с произход от Китайската народна република, се разширява, за да обхване вноса на силиций, изпратен от Тайван, независимо дали е с деклариран с произход от Тайван, понастоящем класиран в код по КН ex 2804 69 00 (код по ТАРИК 2804690020).
 2. Митото, чийто обхват е разширен с параграф 1 от настоящия член, се събира върху вноса, изпратен от Тайван, независимо дали е деклариран с произход от Тайван, регистриран в съответствие с член 2 от Регламент (ЕС) No 596/2012 и член 13, параграф 3 и член 14, параграф 5 от Регламент (ЕО) No 1225/2009.
 3. Освен ако е предвидено друго, се прилагат действащите разпоредби относно митата.
 Член 2
 1. Исканията за освобождаване от митото, чийто обхват се разширява с член 1, се подават в писмена форма на един от официалните езици на Европейския съюз и трябва да бъдат подписани от лице, упълномощено да представлява субекта, който подава искането за освобождаване. Искането трябва да бъде изпратено на следния адрес:
 European Commission
 Directorate-General for Trade
 Directorate H
 Office: N-105 08/20
 1049 Bruxelles/Brussel
 BELGIQUE/BELGIË
 Факс 32 22956505
 2. В


text:
съответствие с член 13, параграф 4 от Регламент (ЕО) No 1225/2009 след консултации с Консултативния комитет Комисията може да приеме решение за освобождаване на вноса на дружества, които не заобикалят наложените с Регламент за изпълнение (ЕС) No 467/2010 антидъмпингови мерки, от митото, чийто обхват е разширен с член 1 от настоящия регламент.
 Член 3
 На митническите органи се възлага да преустановят въведения в съответствие с член 2 от Регламент (ЕС) No 596/2012 регистрационен режим за вноса.
 Член 4
 Настоящият регламент влиза в сила в деня след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 3 април 2013 година.
 За Съвета
 Председател
 E. GILMORE
 (1) ОВ L 343, 22.12.2009 г., стр. 51.
 (2) ОВ L 131, 29.5.2010 г., стр. 1.
 (3) ОВ L 66, 4.3.2004 г., стр. 15.
 (4) ОВ L 13, 19.1.2007 г., стр. 1.
 (5) ОВ L 176, 6.7.2012 г., стр. 50.
 (6) ОВ L 302, 19.10.1992 г., стр. 1.
 (7) Вж. дело C-373/08, 2010 ECR-I 951, параграфи 55 и 80.


text:
 13.3.2015
 BG
 Официален вестник на Европейския съюз
 L 68/36
 РЕГЛАМЕНТ ЗА ИЗПЪЛНЕНИЕ (ЕС) 2015/418 НА КОМИСИЯТА
 от 12 март 2015 година
 за изменение на Регламент за изпълнение (ЕС) No 540/2011 по отношение на условията за одобрение на активното вещество Z-13-хексадецен-11-ин-1-ил ацетат
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2, буква в) от него,
 като има предвид, че:
 (1)
 С Директива 2008/127/ЕО на Комисията (2) активното вещество Z-13-хексадецен-11-ин-1-ил ацетат беше включено в приложение I към Директива 91/414/ЕИО на Съвета (3) в съответствие с процедурата, предвидена в член 24б от Регламент (ЕО) No 2229/2004 на Комисията (4). След замяната на Директива 91/414/ЕИО с Регламент (ЕО) No 1107/2009 посоченото вещество се счита за одобрено съгласно посочения регламент и е включено в списъка в част А от приложението към Регламент за изпълнение (ЕС) No 540/2011 на Комисията (5).
 (2)
 В съответствие с член 25а от Регламент (ЕО) No 2229/2004 на 18 декември 2013 г. Европейският орган за безопасност на храните, наричан по-долу „Органът“, представи на Комисията становището си по проекта на доклада за преразглеждане на Z-13-хексадецен-11-ин-1-ил ацетат (6). Органът уведоми нотификатора за становището си относно веществото Z-13-хексадецен-11-ин-1-ил ацетат.
 (3)
 Комисията прикани нотификатора да представи коментарите си по проектодоклада за преглеждане на веществото Z-13-хексадецен-11-ин-1-ил ацетат. Проектът на доклада за преразглеждане и становището на Органа бяха разгледани от държавите членки и от Комисията в рамките на Постоянния комитет по растенията, животните, храните и фуражите и въз основа на тях на 12 октомври 2014 г. бе изготвен окончателен доклад на Комисията за преразглеждане на Z-13-хексадецен-11-ин-1-ил ацетат.
 (4)
 Потвърждава се, че активното вещество Z-13-хексадецен-11-ин-1-ил ацетат следва да се счита за одобрено съгласно Регламент (ЕО) No 1107/2009.
 (5)
 В съответствие с член 13, параграф 2 от Регламент (ЕО) No 1107/2009 във връзка с член 6 от същия регламент и предвид съвременните научно-технически познания е необходимо да се изменят условията за одобрение на веществото Z-13-хексадецен-11-ин-1-ил ацетат. Целесъобразно е по-конкретно да се изиска допълнителна потвърждаваща информация.
 (6)
 Поради това приложението към Регламент за изпълнение (ЕС) No 540/2011 следва да бъде съответно изменено.
 (7)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Изменение на Регламент за изпълнение (ЕС) No 540/2011
 Част А от приложението към Регламент за изпълнение (ЕС) No 540/2011 се изменя в съответствие с приложението към настоящия регламент.
 Член 2
 Влизане в сила
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 12 март 2015 година.
 За Комисията
 Председател
 Jean-Claude JUNCKER
 (1) ОВ L 309, 24.11.2009 г., стр. 1.
 (2) Директива 2008/127/ЕО


text:
на Комисията от 18 декември 2008 г. за изменение на Директива 91/414/ЕИО на Съвета с цел включване на няколко активни вещества (ОВ L 344, 20.12.2008 г., стр. 89).
 (3) Директива 91/414/ЕО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).
 (4) Регламент (ЕО) No 2229/2004 на Комисията от 3 декември 2004 г. относно определяне на допълнителни подробни правила за изпълнение на четвъртия етап на работната програма, посочена в член 8, параграф 2 от Директива 91/414/ЕИО на Съвета (ОВ L 379, 24.12.2004 г., стр. 13).
 (5) Регламент за изпълнение (ЕС) No 540/2011 на Комисията от 25 май 2011 г. за прилагане на Регламент (ЕО) No 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).
 (6) Заключение относно партньорската проверка за оценка на риска от употребата на пестициди, съдържащи активното вещество Z-13-хексадецен-11-ин-1-ил ацетат. Бюлетин на ЕОБХ (EFSA Journal) 2014; 12(1):3526. Публикувано онлайн на адрес: www.efsa.europa.eu/efsajournal.htm.
 ПРИЛОЖЕНИЕ
 В част А от приложението към Регламент за изпълнение (ЕС) No 540/2011 ред 258 относно активното вещество Z-13-хексадецен-11-ин-1-ил ацетат се заменя със следното:
 Номер
 Популярно наименование, идентификационни номера
 Наименование по IUPAC
 Чистота
 Дата на одобрението
 Изтичане срока на одобрението
 Специфични разпоредби
 „258
 Z-13-хексадецен-11-ин-1-ил ацетат
 CAS No 78617-58-0
 CIPAC: 974
 Z-13-хексадецен-11-ин-1-ил ацетат
 ≥ 75 %
 1 септември 2009 г.
 31 август 2019 г.
 ЧАСТ А
 Може да бъде разрешена единствено употребата като примамка.
 ЧАСТ Б
 За прилагането на единните принципи, упоменати в член 29, параграф 6 от Регламент (ЕО) No 1107/2009, се вземат под внимание заключенията от доклада за преразглеждане относно Z-13-хексадецен-11-ин-1-ил ацетат (SANCO/2649/2008), и по-специално допълнения I и II към него, в окончателния му вид, изготвен от Постоянния комитет по растенията, животните, храните и фуражите.
 Когато е целесъобразно, условията за употреба включват подходящи мерки за ограничаване на риска.
 Нотификаторът предоставя потвърждаваща информация за:
 1)
 спецификацията на произведения за търговски цели технически материал, включително информация относно всички съответни примеси;
 2)
 оценката на експозицията на операторите, работниците и страничните лица;
 3)
 жизнения цикъл и поведението в околната среда на веществото и/или неговите продукти от разграждането;
 4)
 оценката на експозицията на нецелеви организми.
 Нотификаторът предоставя на Комисията, държавите членки и Органа информацията, посочена в точка 1, не по-късно от 30 юни 2015 г., а информацията, посочена в точки 2, 3 и 4 — не по-късно от 31 декември 2016 г.“


text:
 7.2.2022
 BG
 Официален вестник на Европейския съюз
 L 26/7
 РЕГЛАМЕНТ ЗА ИЗПЪЛНЕНИЕ (ЕС) 2022/159 НА КОМИСИЯТА
 от 4 февруари 2022 година
 за одобряване на активното вещество с нисък риск Bacillus amyloliquefaciens — щам IT-45, в съответствие с Регламент (ЕО) No 1107/2009 на Европейския парламент и на Съвета относно пускането на пазара на продукти за растителна защита и за изменение на Регламент за изпълнение (ЕС) No 540/2011 на Комисията
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 във връзка с член 22, параграф 1 от него,
 като има предвид, че:
 (1)
 На 26 юни 2017 г. дружествата Danstar Ferment AG и Comercial Quimica Masso подадоха до Франция заявление за одобряване на активното вещество Bacillus amyloliquefaciens — щам IT-45 в съответствие с член 7, параграф 1 от Регламент (ЕО) No 1107/2009.
 (2)
 В съответствие с член 9, параграф 3 от посочения регламент на 1 декември 2017 г. Франция, в качеството си на докладваща държава членка, уведоми заявителите, другите държави членки, Комисията и Европейския орган за безопасност на храните („Органът“), че заявлението е допустимо.
 (3)
 На 15 май 2019 г. докладващата държава членка представи на Комисията, с копие до Органа, проект на доклад за оценка със заключението че може да се очаква че активното вещество Bacillus amyloliquefaciens strain IT-45 отговаря на критериите за одобрение, предвидени в член 4 от Регламент (ЕО) No 1107/2009.
 (4)
 В съответствие с член 12, параграф 3 от Регламент (ЕО) No 1107/2009 Органът също така определи срок, в който заявителите трябва да предоставят допълнителна информация на държавите членки, на Комисията и на Органа.
 (5)
 В своето заключение, предадено на заявителите, на държавите членки и на Комисията след рецензия на оценката на риска от употребата като пестицид в съответствие с член 12, параграф 2 от Регламент (ЕО) No 1107/2009, Органът постанови, че може да се очаква активното вещество Bacillus amyloliquefaciens — щам IT-45 да отговаря на критериите за одобрение по член 4 от Регламент (ЕО) No 1107/2009. Органът направи заключението си публично достояние (2).
 (6)
 На 21 и 22 октомври 2021 г. Комисията представи на Постоянния комитет по растенията, животните, храните и фуражите доклад за преглед относно активното вещество Bacillus amyloliquefaciens — щам IT-45, както и проект на регламент относно Bacillus amyloliquefaciens — щам IT-45.
 (7)
 На заявителите бе дадена възможност да представят своите коментари по доклада за преглед.
 (8)
 Бе установено, че критериите за одобряване, предвидени в член 4 от Регламент (ЕО) No 1107/2009, са изпълнени по отношение на един представителен вид употреба на най-малко един продукт за растителна защита, съдържащ активното вещество, проучено и подробно описано в доклада за преглед.
 (9)
 Тъй като Комисията счита че Bacillus amyloliquefaciens — щам IT-45 е активно вещество с нисък риск в съответствие с член 22 от Регламент (ЕО)


text:
No 1107/2009, и тъй като може да се очаква че продуктите за растителна защита, съдържащи това вещество, ще породят нисък риск за здравето на хората и животните и за околната среда, то може да бъде одобрено за максимален срок от 15 години. Не бяха установени критични области на безпокойство за хората, животните и околната среда.
 (10)
 Bacillus amyloliquefaciens — щам IT-45 е микроорганизъм, който отговаря и на условията по член 22, параграф 2 от Регламент (ЕО) No 1107/2009 във връзка с точка 5.2. от приложение II към същия регламент. Поради това е целесъобразно Bacillus amyloliquefaciens — щам IT-45 да бъде одобрено като вещество с нисък риск.
 (11)
 В съответствие с член 13, параграф 4 от Регламент (ЕО) No 1107/2009 Регламент за изпълнение (ЕС) No 540/2011 на Комисията (3) следва да бъде съответно изменен.
 (12)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Одобрение на активното вещество
 Одобрява се активното вещество Bacillus amyloliquefaciens — щам IT-45, посочено в приложение I.
 Член 2
 Изменения в Регламент за изпълнение (ЕС) No 540/2011
 Приложението към Регламент за изпълнение (ЕС) No 540/2011 се изменя в съответствие с приложение II към настоящия регламент.
 Член 3
 Влизане в сила
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 4 февруари 2022 година.
 За Комисията
 Председател
 Ursula VON DER LEYEN
 (1) Регламент (ЕО) No 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).
 (2) Conclusion on the Peer review of the pesticide risk assessment of the active substance Bacillus amyloliquefaciens strain IT-45 (Заключение относно рецензията на оценката на риска от употребата на активното вещество Bacillus amyloliquefaciens — щам IT-45 като пестицид). EFSA Journal 2021 (Бюлетин на ЕОБХ);19(5):6594 https://doi.org/10.2903/j.efsa.2021.6594.
 (3) Регламент за изпълнение (ЕС) No 540/2011 на Комисията от 25 май 2011 г. за прилагане на Регламент (ЕО) No 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).
 ПРИЛОЖЕНИЕ I
 Популярно наименование, идентификационни номера
 Наименование по IUPAC
 Чистота (1)
 Дата на одобрението
 Изтичане срока на одобрението
 Специфични разпоредби
 Bacillus amyloliquefaciens
 IT-45
 Не е присвоено
 Номиналното съдържание на Bacillus amyloliquefaciens IT-45 в техническия продукт и формулировката е: минимум: 2 × 1013 CFU/kg, максимум: 6 × 1014 CFU/kg.
 Без онечиствания от значение
 27 февруари 2022 г.
 27 февруари 2037 г.
 За прилагането на единните принципи, посочени в член 29, параграф 6 от Регламент (ЕО) No 1107/2009, се вземат под внимание заключенията от доклада за преглед относно Bacillus amyloliquefaciens IT-45.
 (1) Допълнителна информация за идентичността и спецификацията на активното вещество е предоставена в доклада за преглед.
 ПРИЛОЖЕНИЕ II
 В част Г от приложението към Регламент


text:
за изпълнение (ЕС) No 540/2011 се добавя следното вписване:
 Номер
 Популярно наименование, идентификационни номера
 Наименование по IUPAC
 Чистота (1)
 Дата на одобрението
 Изтичане срока на одобрението
 Специфични разпоредби
 „35
 Bacillus amyloliquefaciens IT-45
 Не е присвоено
 Номиналното съдържание на Bacillus amyloliquefaciens IT-45 в техническия продукт и формулировката е: минимум: 2 × 1013 CFU/kg, максимум: 6 × 1014 CFU/kg.
 Без онечиствания от значение
 27 февруари 2022 г.
 27 февруари 2037 г.
 За прилагането на единните принципи, посочени в член 29, параграф 6 от Регламент (ЕО) No 1107/2009, се вземат под внимание заключенията от доклада за преглед относно Bacillus amyloliquefaciens IT-45.
 (1) Допълнителна информация за идентичността и спецификацията на активното вещество е предоставена в доклада за преглед.“


text:
 27.9.2012
 BG
 Официален вестник на Европейския съюз
 L 259/1
 РЕГЛАМЕНТ ЗА ИЗПЪЛНЕНИЕ (ЕС) No 878/2012 НА КОМИСИЯТА
 от 26 септември 2012 година
 за установяване на стандартни стойности при внос с цел определяне на входната цена на някои плодове и зеленчуци
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
 като взе предвид Регламент за изпълнение (ЕС) No 543/2011 на Комисията от 7 юни 2011 г. за определяне на подробни правила за прилагането на Регламент (ЕО) No 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
 като има предвид, че:
 (1)
 В изпълнение на резултатите от Уругвайския кръг на многостранните търговски преговори в Регламент за изпълнение (ЕС) No 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.
 (2)
 Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) No 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,
 ПРИЕ НАСТОЯЩИЯ РЕГЛАМЕНТ:
 Член 1
 Стандартните стойности при внос, посочени в член 136 от Регламент за изпълнение (ЕС) No 543/2011, са определени в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 26 септември 2012 година.
 За Комисията, от името на председателя,
 José Manuel SILVA RODRÍGUEZ
 Генерален директор на генерална дирекция „Земеделие и развитие на селските райони“
 (1) ОВ L 299, 16.11.2007 г., стр. 1.
 (2) ОВ L 157, 15.6.2011 г., стр. 1.
 ПРИЛОЖЕНИЕ
 Стандартни стойности при внос за определяне на входната цена на някои плодове и зеленчуци
 (EUR/100 kg)
 Код по КН
 Код на третa държавa (1)
 Стандартна стойност при внос
 0702 00 00
 MK
 57,9
 XS
 46,1
 ZZ
 52,0
 0707 00 05
 MK
 13,4
 TR
 126,8
 ZZ
 70,1
 0709 93 10
 TR
 126,8
 ZZ
 126,8
 0805 50 10
 AR
 89,9
 CL
 91,5
 TR
 109,0
 UY
 64,7
 ZA
 89,9
 ZZ
 89,0
 0806 10 10
 MK
 41,5
 TR
 128,1
 ZZ
 84,8
 0808 10 80
 BR
 89,7
 CL
 138,0
 NZ
 138,0
 US
 181,6
 ZA
 108,5
 ZZ
 131,2
 0808 30 90
 CN
 75,6
 TR
 110,4
 ZA
 144,5
 ZZ
 110,2
 0809 30
 TR
 148,9
 ZZ
 148,9
 0809 40 05
 IL
 60,4
 ZZ
 60,4
 (1) Номенклатура на държавите, определена с Регламент (ЕО) No 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.


text:
 21.6.2013
 BG
 Официален вестник на Европейския съюз
 L 169/22
 РЕГЛАМЕНТ ЗА ИЗПЪЛНЕНИЕ (ЕС) No 579/2013 НА КОМИСИЯТА
 от 17 юни 2013 година
 за вписване на название в Регистъра на защитените наименования за произход и защитените географски указания [Pasas de Málaga (ЗНП)]
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
 като има предвид, че:
 (1)
 Регламент (ЕС) No 1151/2012 отмени и замени Регламент (ЕО) No 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (2).
 (2)
 В съответствие с член 6, параграф 2 от Регламент (ЕО) No 510/2006 заявката за регистрация на названието „Pasas de Málaga“, подадена от Испания, бе публикувана в Официален вестник на Европейския съюз
 (3).
 (3)
 Тъй като в Комисията не са постъпили никакви възражения съгласно член 7 от Регламент (ЕО) No 510/2006, названието „Pasas de Málaga“ следва да бъде регистрирано.
 (4)
 В точка 3.2 от единния документ — „Описание на продукта“, бяха установени някои неточности в препратките към Международната организация по лозата и виното (OIV) и изготвения от нея Списък на описанията за гроздовите сортове и видовете Vitis. От съображения за яснота и правна сигурност испанските органи са коригирали единния документ по отношение на тази точка,
 ПРИЕ НАСТОЯЩИЯ РЕГЛАМЕНТ:
 Член 1
 Регистрира се названието, посочено в приложение I към настоящия регламент.
 Член 2
 Актуализираният единен документ фигурира в приложение II към настоящия регламент.
 Член 3
 Настоящият регламент влиза в сила на двадесетия ден след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 17 юни 2013 година.
 За Комисията, от името на председателя,
 Dacian CIOLOȘ
 Член на Комисията
 (1) ОВ L 343, 14.12.2012 г., стр. 1.
 (2) ОВ L 93, 31.3.2006 г., стр. 12.
 (3) ОВ C 175, 19.6.2012 г., стр. 35.
 ПРИЛОЖЕНИЕ I
 Предназначени за консумация от човека земеделски продукти, посочени в приложение I към Договора:
 Клас 1.6. Плодове, зеленчуци и житни растения, пресни или преработени
 ИСПАНИЯ
 Pasas de Málaga (ЗНП)
 ПРИЛОЖЕНИЕ II
 ЕДИНЕН ДОКУМЕНТ
 Регламент (ЕО) No 510/2006 на Съвета относно закрилата на географски указания и наименования за произход на земеделски продукти и храни (1)
 „PASAS DE MÁLAGA“
 ЕО No: ES-PDO-0005-00849-24.1.2011
 ЗГУ () ЗНП (Х)
 1. Наименование
 „Pasas de Málaga“
 2. Държава членка или трета държава
 Испания
 3. Описание на земеделския продукт или храна
 3.1. Вид на продукта
 Клас 1.6.
 Плодове, зеленчуци и житни растения, пресни или преработени
 3.2. Описание на продукта, за който се отнася наименованието от точка 1
 Определение
 Традиционният продукт, познат като „Pasas de Málaga“, се получава при изсушаването на слънце на зрели плодове на растението Vitis vinifera L., сорт „Александрийски мискет“ („Moscatel de Alejandría“), известен също като „Moscatel Gordo“ или „Moscatel de Málaga“.
 Физически характеристики
 —
 Размер: в съответствие със


text:
Списъка на описанията за гроздовите сортове и видовете Vitis на Международната организация по лозата и виното (OIV) сортът „Александрийски мискет“ е с показател 7 („голям“) както на дължина, така и на ширина, което обуславя едрия размер на стафидите.
 —
 Цвят: виолетово-черен, еднороден.
 —
 Форма: заоблена.
 —
 Когато отделянето на гроздовите зърна от чепките се извършва на ръка, е възможно наличието на плодни дръжки.
 —
 Плътност на ципата: според горепосочения списък на OIV тя се определя по следната скала: 1 — много тънка, 3 — тънка, 5 — средна, 7 — дебела и 9 — много дебела. Ципата на сорта „Александрийски мискет“ е с показател 5 („средна“). Вследствие на това и тъй като за производството на продукта се използва грозде, което не е било подложено на увреждащо ципата третиране, стафидите се отличават със средноплътна ципа.
 Химични характеристики
 Съдържанието на вода в стафидите трябва да е под 35 %. Тегловното съдържание на захар трябва да е над 50 %.
 —
 Киселинност — стойности на винената киселина между 1,2 и 1,7 %.
 —
 Стойности на pH — между 3,5 и 4,5.
 —
 Водоразтворимо твърдо съдържание — над 65 ° по Brix.
 Органолептични характеристики
 —
 Тъй като стафидите се произвеждат от грозде „Александрийски мискет“, те се отличават със специфичен мискетов вкус. Според списъка на OIV характеристиката „специфичен вкус“ се определя по следната скала: 1 — отсъстващ, 2 — мискетов, 3 — мускусен (foxé), 4 — тревен, 5 — друг. Сортът „Александрийски мискет“ е с показател 2 и именно той се използва като индикатор, определен от OIV за съответната вкусова степен.
 —
 Мискетовият вкус е подчертан от наситен ретроназален мирис, който се характеризира с терпенолите а-терпинеол (ароматни треви), линалол (роза), гераниол (здравец) и b-цитронелол (цитруси).
 —
 Киселинността, чиято степен е указана по-горе, обуславя специфичния балансиран сладко-кисел вкус на продукта.
 —
 Благодарение на характерните си качества (размер, съдържание на вода и показател по Brix) стафидите „Pasas de Málaga“ са месести и сочни, притежават мека и еластична структура, което ги различава от по правило сухите и нееластични сушени плодове.
 3.3. Суровини (само за преработени продукти)
 Зрели плодове на растението Vitis vinifera L., сорт „Александрийски мискет“, известен също като „Moscatel Gordo“ или „Moscatel de Málaga“.
 3.4. Фураж (само за продукти от животински произход)
 Не се прилага.
 3.5. Специфични етапи на производство, които трябва да бъдат извършени в определения географски район
 Производството и пакетирането трябва да се извършват в определения географски район, посочен в точка 4.
 Производственият процес започва с гроздобера, когато се събират здравите плодове. Той трябва да се извършва едва когато те са достигнали до етап на фенологична зрялост (Baggiolini, 1952 г.), като се избягват плодовете с нарушена цялост, увредени в резултат на заболяване или паднали на земята преди гроздобера.
 Следващият етап е сушенето на гроздето чрез пряко излагане на слънце. Използването на изкуствени сушилни е забранено. Процесът се извършва на ръка, като е необходимо земеделският стопанин да обръща чепките ежедневно, за да се осигури равномерното изсушаване на плодовете.
 Изсушените гроздови зърна се отделят от чепките ръчно (процесът се нарича „picado“), като за целта се използват ножици


text:
със специален размер и форма, които не увреждат плодовете. Възможно е този процес да се извършва и механично в цехове за обработка.
 След като стафидите са готови — на чепки или на отделни зърна — производственият процес продължава в специализирани цехове. Етапите, през които се преминава, преди пакетираните стафиди да бъдат предложени на пазара, са следните:
 —
 приемане и събиране на стафидите, доставени от земеделските производители;
 —
 отделяне на стафидите от чепките (в случай че това не е било извършено от земеделските производители);
 —
 класифициране по среден размер на плода — измерва се като брой стафиди на всеки 100 g тегло;
 —
 обособяване на изходни партиди въз основа на предварително класифицирания и складиран продукт, като крайният резултат трябва да е под 80 броя плодове на всеки 100 g нето тегло;
 —
 опаковане: може да се извършва ръчно или механично. То представлява последен етап от производствения процес и е определящ фактор за запазване на качеството на обхванатите от ЗНП стафиди, тъй като единствено изолирането им от околната среда в чисти и добре запечатани опаковки предотвратява по-нататъшното им изсъхване и запазва специфичното водно съдържание, с което се отличават.
 3.6. Специфични правила за рязане, настъргване, опаковане и др.
 Не се прилага.
 3.7. Специфични правила за етикетиране
 Върху етикета на обхванатия от ЗНП продукт трябва да присъства следната задължителна информация:
 —
 търговско наименование: наименованието „Pasas de Málaga“ трябва да бъде посочено на видно място, като непосредствено под него присъства формулировката „Denominación de Origen“ (наименование за произход);
 —
 нето тегло — в килограми (kg) или грамове (g);
 —
 минимален срок на годност;
 —
 името или фирмата на субекта, извършващ производството или опаковането на продукта, както и неговият адрес;
 —
 номер на партидата.
 Данните, свързани с търговското наименование, нетното тегло и срока на годност, трябва да присъстват заедно в едно и също поле.
 Задължителните данни трябва винаги да се посочват на видно място, да са лесно разбираеми, четливи и незаличими. Не е разрешено тяхното скриване, покриване или разделяне с друг текст или изображение.
 Върху опаковките трябва да бъде поставен етикет с емблемата на наименованието за произход и надписите „Denominación de Origen Protegida“ (защитено наименование за произход) и „Pasas de Málaga“, както и индивидуален код за всяка опаковка.
 4. Кратко определение на географския район
 МЕСТОПОЛОЖЕНИЕ
 ДЪРЖАВА: ИСПАНИЯ
 АВТОНОМНА ОБЛАСТ: ANDALUCÍA
 ПРОВИНЦИЯ: MÁLAGA
 В Мálaga има няколко лозарски района, разпръснати из цялата провинция. В два от тях традиционното и преобладаващо предназначение на гроздето е производството на стафиди. Основният район съвпада с естествените граници на Axarquía в източната част на провинцията, на изток от главния град Málaga. Другият се намира в крайните западни части на бреговата ивица на провинцията. Определеният географски район на продукта със ЗНП обхваща следните общини:
 ОБЩИНИ:
 AXARQUIA
 Alcaucín
 Alfarnate
 Alfarnatejo
 Algarrobo
 Almáchar
 Árchez
 Arenas
 Benamargosa
 Benamocarra
 El Borge
 Canillas de Acietuno
 Canillas de Albaida
 Colmenar
 Comares
 Cómpeta
 Cútar
 Frigiliana
 Iznate
 Macharaviaya
 Málaga
 Moclinejo
 Nerja
 Periana
 Rincón de la Victoria
 Riogordo
 Salares
 Sayalonga
 Sedella
 Torrox
 Totalán
 Vélez Málaga
 Viñuela
 ЗОНА MANILVA
 Casares
 Manilva
 Estepona
 5. Връзка с географския район
 5.1. Специфична характеристика на географския район
 Сведенията


text:
за връзката между начините на преработка на гроздето и географския район обхващат периода от древността до наши дни. Лозята на Мálaga се споменават още в „Естествена история“ на Плиний Стари (I век). По време на династията на Насридите (XIII—XV век) земеделското производство, и по-конкретно добивът на стафиди, се развива особено динамично. Благоприятните условия за развитието на лозарството се запазват до края на XIX век, когато редица фактори от икономически и фитосанитарен характер — най-вече нашествията на лозова филоксера (Viteus Vitifoliae) — предизвикват неговия упадък. Това е и основната причина за разпокъсания характер на лозарските райони в провинция Мálaga. В два от тях традиционното и преобладаващо предназначение на гроздето е производството на стафиди. Тези райони са разположени в южната част на провинцията в непосредствена близост до средиземноморското крайбрежие, което обуславя субтропичните белези на характерния за района средиземноморски климат. Релефът им е със силно изразен планински характер, който е друга важна географска характеристика на провинция Málaga. Макар че днешните лозови насаждения, предназначени за производство на стафиди, са с по-малка площ в сравнение с периода преди нашествието на филоксера, те са от особено значение за местната икономика и социално-културния живот на Málaga, тъй като заемат площ от 2 200 ha в над 35 общини и осигуряват заетост за повече от 1 800 производители.
 До голяма степен географската среда определя качествата на крайния продукт, познат като „Pasas de Málaga“. Една от характеристиките на района е силно изразеният планински релеф, обуславящ наличието на стръмни възвишения и речни легла (с наклон над 30 %). Районът, който на север е ограден от висока планинска верига, а на юг граничи със Средиземно море, е съставен от редуващи се клисури и речни легла, като пейзажът се отличава с ясно изразени склонове. Характерни за района на Manilva са близостта на лозята до морето и по-плавният релеф в сравнение с Axarquía.
 Почвите в района на производство са предимно шистови, плитки, бедни на органични вещества и с висока пропускливост. Климатът е средиземноморски субтропичен, изразяващ се в меки зими, сухи лета, оскъдни валежи и голям брой часове слънцегреене (средно 2 974 часа за последното десетилетие).
 5.2. Специфична характеристика на продукта
 Една от най-високо ценените и отличителни характеристики на „Pasas de Málaga“ е техният размер, който видимо надхвърля размера на други продукти от същия клас, като например стафидите тип „Sultanas“, „Corinto“ и калифорнийските „Thompson Seedless“.
 „Pasas de Málaga“ запазват характерния мискетов вкус на сорта, от който са произведени и който е възприет от OIV като индикатор за съответната вкусова степен.
 5.3. Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ)
 Връзката между географските фактори и специфичното качество на продукта е пряк резултат от условията на неговото производство. От една страна, планинският релеф улеснява естественото излагане на слънце на гроздето с оглед на неговото сушене. Този метод запазва структурата на ципата и засилва мискетовия вкус, като концентрира ароматите в продукта. От друга страна, сухите и горещи атмосферни условия по време на гроздобера способстват за доброто узряване


text:
на гроздето и произтичащото от него натрупване на захари и сухо вещество в плода. Вследствие на това сушенето се извършва по оптимален начин, а вътрешността на стафидите запазва характерната си сочност и еластична структура. Същевременно часовете слънцегреене благоприятстват кратките периоди на излагане на слънце, като по този начин специфичната киселинност на гроздето се съхранява и при добиваните от него стафиди.
 Тези трудни условия на отглеждане са фактор за постепенното утвърждаване на сорта „Александрийски мискет“, който притежава необходимите за адаптиране към конкретната среда агрономически характеристики. Сортът се отличава с някои характерни качества като размера на плода, структурата на ципата, качеството на вътрешността, специфичния мискетов аромат и високия дял на неразтворимо сухо вещество (целулоза), дължащо се най-вече на гроздовото семе.
 Поради стръмния релеф в района на производство добивът на стафиди се е утвърдил като високо специфичен процес, чиито отделни етапи — гроздобер, сушене на слънце, обръщане на чепките и подбор на плодовете — се извършват на ръка, с което се гарантира качествената обработка на продукта. Тези производствени характеристики се отнасят и за отделянето на гроздовите зърна от чепките (т. нар. „picado“), поради което в „Pasas de Málaga“ често присъстват плодните дръжки.
 Сушенето на стафидите се извършва ръчно, по традиционен и естествен начин, който предпазва плода от увреждане при изпарението на излишната влага. Опитът и уменията на производителите са основен фактор за постигането на специфичното съдържание на вода в продукта, гарантиращо някои от неговите най-високо ценени органолептични характеристики, описани в настоящата спецификация.
 Препратка към публикуваната спецификация
 (член 5, параграф 7 от Регламент (ЕО) No 510/2006)
 http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/PliegoPasas.pdf
 (1) Заменен с Регламент (ЕС) No 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни.


text:
 16.12.2021
 BG
 Официален вестник на Европейския съюз
 L 450/21
 РЕГЛАМЕНТ ЗА ИЗПЪЛНЕНИЕ (ЕС) 2021/2237 НА КОМИСИЯТА
 от 15 декември 2021 година
 за изменение на Регламент (ЕС) No 965/2012 по отношение на изискванията за експлоатация при всякакви метеорологични условия и за обучение и проверка на летателните екипажи
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2018/1139 на Европейския парламент и на Съвета от 4 юли 2018 г. относно общи правила в областта на гражданското въздухоплаване и за създаването на Агенция за авиационна безопасност на Европейския съюз и за изменение на регламенти (ЕО) No 2111/2005, (ЕО) No 1008/2008, (ЕС) No 996/2010, (ЕС) No 376/2014 и на директиви 2014/30/ЕС и 2014/53/ЕС на Европейския парламент и на Съвета и за отмяна на регламенти (ЕО) No 552/2004 и (ЕО) No 216/2008 на Европейския парламент и на Съвета и Регламент (ЕИО) No 3922/91 на Съвета (1), и по-специално член 23, параграф 1, член 27, параграф 1 и член 31 от него,
 като има предвид, че:
 (1)
 Операторите и персоналът, участващи в експлоатацията на въздухоплавателни средства, както и националните компетентни органи, следва да отговарят на съответните съществени изисквания за въздушните операции, определени в Регламент (ЕС) 2018/1139.
 (2)
 С Регламент (ЕС) No 965/2012 на Комисията (2) се определят подробни правила за въздушните операции. Съществуващите правила, уреждащи експлоатацията при всякакви метеорологични условия, следва да бъдат актуализирани, за да се гарантира, че отразяват последните технологични постижения при новите бордови системи и най-добрите практики в областта на въздушните операции.
 (3)
 За да се гарантира високо равнище на безопасност на гражданското въздухоплаване в Съюза, е необходимо да се обърне внимание на експлоатацията при всякакви метеорологични условия във всички съответни области на въздухоплаването, включително първоначалната летателна годност, въздушните операции, лицензирането на летателните екипажи и летищата, както и да се вземе предвид световният въздухоплавателен опит и научният и техническият напредък при въздушните операции. Поради това с новите правила следва да се повиши хармонизацията с изискванията на Федералната авиационна администрация на САЩ и да се включат в правото на Съюза, доколкото е възможно, последните изменения на стандартите, приети от Международната организация за гражданско въздухоплаване (ИКАО), а именно приложение 6, част I (11-о издание), част II (10-о издание) и част III (9-о издание), по отношение на експлоатацията при всякакви метеорологични условия и терминологията във връзка с подходите по прибори.
 (4)
 Освен това следва да се създаде възможност за безопасни операции с вертолети по правилата за полети по прибори (IFR), включително използването на подходи и отлитания до точка в пространството. Към настоящия момент операциите с вертолети се извършват основно по правилата за визуални полети, поради което правилата за експлоатация на вертолети бяха доразвити. Понастоящем обаче са налице нови видове подходи и отлитания до точка в пространството, специфични за вертолети, както и вертолетни маршрути на ниско полетно ниво, които позволяват на вертолетите да летят по правилата за полети по прибори. Следователно правилата за експлоатация следва да бъдат съответно изменени.
 (5)
 За да се подобри безопасността по икономически ефективен начин, следва да се определят нови изисквания за обучение по специализирани


text:
операции (SPO), многопилотни операции с вертолети, по-широкото използване на тренажори, както и за по-голямо разнообразие от събития, използвани при обучението и проверката в търговския въздушен транспорт (ТВТ) с вертолети.
 (6)
 Новите правила следва да се съобразени с летателните характеристики и риска, така че да отразяват непрекъснатия технологичен напредък. Те следва да бъдат независими от технологиите и могат да се приспособяват към бъдещи промени, като по този начин се избягва зависимостта от конкретни технологични решения.
 (7)
 Новите правила следва да позволят повишаване на ефективността въз основа на технологичния напредък и оперативното използване на нови, авангардни технологии, като усъвършенствани полетни визуални системи (EFVS), както и прилагането на някои усъвършенствани нови оперативни процедури, които подпомагат експлоатацията при всякакви метеорологични условия. Също така следва да се полагат усилия за целите на обучението и проверката на летателните екипажи да се използват иновативни средства за обучение.
 (8)
 Новите правила относно експлоатацията при всякакви метеорологични условия и обучението и проверката на летателните екипажи следва да допринесат за създаването на еднакви условия на конкуренция за всички заинтересовани страни на вътрешния авиационен пазар и да подобрят конкурентоспособността на сектора на въздухоплаването на Съюза.
 (9)
 Експлоатационните минимуми на летищата следва да бъдат съгласувани във възможно най-голяма степен между операциите на ТВТ, нетърговските операции със сложни въздухоплавателни средства с моторна тяга (NCC) и специализираните операции (SPO). Изискванията за експлоатацията при всякакви метеорологични условия при нетърговски операции с въздухоплавателни средства, различни от сложните въздухоплавателни средства с моторна тяга (NCO), също следва да бъдат опростени, за да се стимулира прилагането на правилата за полети по прибори.
 (10)
 Въз основа на оперативния опит и като се има предвид естеството на операциите и свързаният с тях по-нисък риск, някои облекчения по отношение на изискванията за обучение и проверка на летателните екипажи, които преди това са съществували само за ТВТ, следва да бъдат разширени, така че да обхванат операциите SPO и NCC. Развитието на събитията в оперативната област показа, че изискваното ниво на безопасност може да се поддържа с по-малко строги и по-гъвкави изисквания. Аналогично, за малките оператори на вертолети следва да се осигури повишена гъвкавост в определена степен по отношение на операциите с различни типове или варианти въздухоплавателни средства. За малките обикновени типове вертолети с един двигател, чието поведение е сходно при нормални и аварийни условия, следва също да бъдат въведени някои опростявания на правилата, които понастоящем са налични в рамките на квалификация за клас самолети.
 (11)
 Поради това Регламент (ЕС) No 965/2012 следва да бъде съответно изменен, за да се изпълнят изцяло съществените изисквания за въздушните операции от приложение V към Регламент (ЕС) 2018/1139.
 (12)
 Агенцията за авиационна безопасност на Европейския съюз подготви проект на правила за прилагане и го представи на Комисията със Становище No 02/2021 (3) в съответствие с член 76, параграф 1 от Регламент (ЕС) 2018/1139.
 (13)
 Мерките, предвидени в настоящия регламент, са в съответствие със становището на комитета, учреден съгласно член 127 от Регламент (ЕС) 2018/1139,
 ПРИЕ НАСТОЯЩИЯ РЕГЛАМЕНТ:
 Член 1
 Изменения на Регламент (ЕС) No 965/2012
 Регламент (ЕС) No 965/2012 се изменя, както следва:
 (1)
 в член 5, параграф


text:
2, буква а) подточка iv) се заменя със следното:
 „iv)
 операции при намалена видимост (LVO) или операции с експлоатационни кредити;“;
 (2)
 приложения I, II, III, IV, V, VI, VII и VIII се изменят в съответствие с приложението към настоящия регламент.
 Член 2
 Дата на влизане в сила и прилагане
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Той се прилага от 30 октомври 2022 година.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 15 декември 2021 година.
 За Комисията
 Председател
 Ursula VON DER LEYEN
 (1) ОВ L 212, 22.8.2018 г., стр. 1.
 (2) Регламент (ЕС) No 965/2012 на Комисията от 5 октомври 2012 г. за определяне на технически изисквания и административни процедури във връзка с въздушните операции в съответствие с Регламент (ЕО) No 216/2008 на Европейския парламент и на Съвета (OВ L 296, 25.10.2012 г., стр. 1).
 (3) https://www.easa.europa.eu/document-library/opinions
 ПРИЛОЖЕНИЕ
 Приложения I, II, III, IV, V, VI, VII и VIII към Регламент (ЕС) No 965/2012 се изменят, както следва:
 (1)
 приложение I се изменя, както следва:
 а)
 вмъква се следната точка 6:
 „6.
 „експлоатационни минимуми на летищата“ означава границите на използваемост на дадено летище за:
 а)
 излитане, изразени чрез хоризонталната видимост на пистата за излитане и кацане (RVR) и/или видимостта и, ако е необходимо, височината на долната граница на облаците;
 б)
 кацане при 2D операции за подход по прибори, изразени чрез видимостта и/или RVR, минималната абсолютна/относителна височина на снижение (MDA/H) и, ако е необходимо, височината на долната граница на облаците;
 в)
 кацане при 3D операции за подход по прибори, изразени чрез видимостта и/или RVR и абсолютната/относителната височина за вземане на решение (DA/H) в зависимост от типа и/или категорията на операцията;“;
 б)
 точка 11 се заличава;
 в)
 точки 13—16 се заличават;
 г)
 вмъква се следната точка 18a:
 „18a.
 „височина на долната граница на облаците“ означава относителната височина над земята или водата на долната граница на най-ниския облачен слой, намиращ се по-ниско от 6 000 m (20 000 ft) и закриващ повече от половината небе;“;
 д)
 точка 20 се заменя със следното:
 „20.
 „визуален кръг“ означава визуален етап на визуално продължение на подход за кацане по прибори;“;
 е)
 вмъква се следната точка 20a:
 „20a.
 „визуално продължение на подход за кацане по прибори“ означава операция за подход по прибори от тип А за привеждане на въздухоплавателното средство в положение за кацане на писта за излитане и кацане/зона за краен етап на подхода за кацане и за излитане (FATO), която не е подходящо разположена за изпълнение на подход и кацане от права;“;
 ж)
 точка 27 се заменя със следното:
 „27.
 „финален подход с непрекъснато снижение при неточен подход (CDFA)“ означава съвместима с процедурите на стабилизиран подход техника за изпълнение на крайната отсечка от подхода за кацане (FAS) при процедурата на неточен подход по прибори (NPA), като непрекъснато снижение без хоризонтален участък от абсолютна/относителна височина на или над абсолютната/относителната височина на точката на финалния подход:
 а)
 за операции при подход и кацане от